AA: Olie-aanval plaas reeds druk op SA petrolprys | Netwerk24
Deur Elvira Wood 17 September 2019 14:37
Die invloed van die hommeltuigaanval op Saoedi-Arabië en die wêreld se grootste olie-aanleg die afgelope naweek het reeds 'n invloed op Suid-Afrikaanse brandstofpryse.
Suid-Afrikaners gaan moet wag en kyk of hulle in Oktober meer of minder sal moet betaal vir brandstof.Foto: Argief
Dit is die Outomobiel-Assosiasie (AA) se waarskuwing Dinsdag.
Die AA wys daarop dat waar die Sentrale Energiefonds se syfers Maandag nog gewys het dat daar 'n oorverhaling van 11c per liter op 95-oktaan-petrol (afgerond) was, het die prentjie een dag later rééds verander.
Die oorverhaling is nou net 5c per liter (afgerond).
Die oorverhaling op 93-oktaan-petrol (afgerond) het ook reeds van 25c Maandag tot 20c Dinsdag gedaal.
Vir diesel lyk die prentjie al hoe slegter.
Maandag was daar 'n onderverhaling van tussen 8c en 10c op die groothandelprys per liter. Dit het nou reeds tot 13c gestyg.
Die prys van ruolie het Maandagoggend die hoogte begin inskiet en het teen Dinsdagmiddag teen $66,61 per vat verhandel.
Boonop het die rand ook tot R14,75 teenoor die dollar verswak.
Siobhan Redford, ekonoom van RMB, het Maandag reeds in 'n nuusbrief verduidelik dat markte wisselvallig gaan raak en dat beleggers wat risiko's wil vermy, opkomende markte se wisselkoers en aandeelmarkte kan aftrek.
Saudi Aramco, die maatskappy wie se Abqaiq-raffinadery in Saoedi-Arabië Saterdag die ergste onder 'n hommeltuigaanval deurgeloop het, het reeds gewaarsku dat dit weke, indien nie maande nie, gaan duur om olieproduksie te herstel.
LEES OOK: Olieaanval: Weke, selfs maande, van duur olie wink
Die AA sê pres. Donald Trump se besluit Maandag om van Amerika se brandstofreserwes aan wêreldmarkte beskikbaar te stel, behoort 'n positiewe invloed op die prys van ruolie te hê.
"Daar is egter steeds 'n kans dat soortgelyke aanvalle uitgevoer kan word, wat wys hoe kwesbaar dié bronne is," sê die AA.
Die AA sê hy is bekommerd oor hoe afhanklik Suid-Afrika is van olie-invoer.
"Ons glo die regering moet stappe hersien oor hoe om risiko op kort termyn te verminder. Dit sluit in 'n fokus op verhoogde biobrandstofproduksie, die gebruik van elektriese voertuie en beter openbare vervoer.